title: Provedbena uredba Vijeća (EU) 2020/371 od 5. ožujka 2020. o provedbi članka 21. stavka 5. Uredbe (EU) 2016/44 o mjerama ograničavanja s obzirom na stanje u Libiji

text:
                  6.3.2020

                  HR

                  Službeni list Europske unije

                  L 71/5

         PROVEDBENA UREDBA VIJEĆA (EU) 2020/371
         od 5. ožujka 2020.
         o provedbi članka 21. stavka 5. Uredbe (EU) 2016/44 o mjerama ograničavanja s obzirom na stanje u Libiji
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) 2016/44 od 18. siječnja 2016. o mjerama ograničavanja s obzirom na stanje u Libiji i stavljanju izvan snage Uredbe (EU) br. 204/2011 (1), a posebno njezin članak 21. stavak 5.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 18. siječnja 2016. donijelo Uredbu (EU) 2016/44.

                     (2)

                     Odbor Vijeća sigurnosti Ujedinjenih naroda („VSUN”), osnovan na temelju Rezolucije VSUN-a 1970 (2011), 25. veljače 2020. ažurirao je podatke koji se odnose na pet osoba koje podliježu mjerama ograničavanja.

                     (3)

                     Prilog II. Uredbi (EU) 2016/44 trebalo bi stoga na odgovarajući način izmijeniti,

               DONIJELO JE OVU UREDBU:

            Članak 1.
            Prilog II. Uredbi (EU) 2016/44 mijenja se kako je navedeno u Prilogu ovoj Uredbi.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 5. ožujka 2020.

                  Za Vijeće

                  Predsjednik

               T. ĆORIĆ

            (1)  SL L 12, 19.1.2016., str. 1.

            PRILOG
            U Prilogu II. Uredbi (EU) 2016/44 unosi 6., 9., 23., 25. i 27. zamjenjuju se sljedećim unosima:

               „6.   Ime: 1.: ABU 2.: ZAYD 3.: UMAR 4.: DORDA

                  Titula: nije dostupno Položaj:
                  a) direktor Organizacije za vanjsku sigurnost. b) načelnik vanjske obavještajne agencije. Datum rođenja:4. travnja 1944. Mjesto rođenja: Alrhaybat Potvrđena alternativna imena: Dorda Abuzed OE Nepotvrđena alternativna imena: nije dostupno Državljanstvo: nije dostupno Br. putovnice: Libija, broj FK117RK0, izdana 25. studenoga 2018. u Tripoliju (Datum isteka valjanosti: 24. studenoga 2026.) Nacionalni identifikacijski broj: nije dostupno Adresa: Libija (Vjerojatni status/lokacija: boravi u Egiptu) Uvršten na popis:26. veljače 2011. (izmijenjeno 27. lipnja 2014., 1. travnja 2016., 25. veljače 2020.) Ostale informacije: uvršten na popis sukladno stavku 15. Rezolucije 1970 (zabrana putovanja). Uvršten na popis 17. ožujka 2011. sukladno stavku 17. Rezolucije 1970 (zamrzavanje imovine). Poveznica na internetske stranice s posebnim objavama Interpola i Vijeća sigurnosti UN-a: https://www.interpol.int/en/notice/search/un/5938451.”

               „9.   Ime: 1.: AISHA 2.: MUAMMAR MUHAMMED 3.: ABU MINYAR 4.: QADHAFI

                  Titula: nije dostupno Položaj: nije dostupno Datum rođenja:1. siječnja 1978. Mjesto rođenja: Tripoli, Libija Potvrđena alternativna imena: Aisha Muhammed Abdul Salam (Libija, broj putovnice: 215215) Nepotvrđena alternativna imena: nije dostupno Državljanstvo: nije dostupno Br. putovnice:
                  a) Oman, broj 03824970; izdana 4. svibnja 2014. u Muscatu (Oman) (Datum isteka valjanosti: 3. svibnja 2024.) b) Libija 428720 c) B/011641 Nacionalni identifikacijski broj: 98606612 Adresa: Sultanat Oman (Vjerojatni status/lokacija: Sultanat Oman) Uvršten na popis:26. veljače 2011. (izmijenjeno 11. studenoga 2016., 26. rujna 2014., 21. ožujka 2013., 2. travnja 2012., 25. veljače 2020.) Ostale informacije: uvršten na popis sukladno stavcima 15. i 17. Rezolucije 1970 (zabrana putovanja, zamrzavanje imovine). Poveznica na internetske stranice s posebnim objavama Interpola i Vijeća sigurnosti UN-a: https://www.interpol.int/en/notice/search/un/5525815”

               „23.   Ime: 1.: AHMAD 2.: OUMAR 3.: IMHAMAD 4.: AL-FITOURI

                  Titula: nije dostupno Položaj: zapovjednik paravojne skupine Anas al-Dabbashi, vođa transnacionalne mreže za nezakonitu trgovinu Datum rođenja:7. svibnja 1988. Mjesto rođenja: (moguće Sabratha, okolica Talila) Potvrđena alternativna imena: nije dostupno Nepotvrđena alternativna imena:
                  a) Al-Dabachi b) Al Ammu c) The Uncle d) Al-Ahwal e) Al Dabbashi Državljanstvo: libijsko Br. putovnice: Libija, broj LY53FP76, izdana 29. rujna 2015. u Tripoliju Nacionalni identifikacijski broj: 119880387067 Adresa: a) Garabulli, Libija b) Zawiya, Libija c) Dbabsha-Sabratah Uvršten na popis:7. lipnja 2018. (izmijenjeno 17. rujna 2018., 25. veljače 2020.) Ostale informacije: uvršten na popis sukladno stavcima 15. i 17. Rezolucije 1970 (zabrana putovanja, zamrzavanje imovine).
               Uvršten na popis sukladno stavku 22. točki (a) Rezolucije 1970 (2011), stavku 4. točki (a) Rezolucije 2174 (2014) i stavku 11. točki (a) Rezolucije 2213 (2015). Poveznica za internetske stranice s posebnim objavama Interpola i Vijeća sigurnosti UN-a: https://www.interpol.int/en/notice/search/un/
               Dodatne informacije
               Ahmad Imhamad zapovjednik je paravojne skupine Anas al-Dabbashi koja je ranije djelovala u obalnom području između Sabrathe i Melite. Imhamad je vođa koji ima važnu ulogu u nezakonitim aktivnostima povezanima s trgovanjem migrantima. Klan i paravojna skupina al-Dabbashi također njeguju odnose s teroristima i nasilnim ekstremističkim skupinama. Imhamad je trenutačno aktivan oko Zawiye, nakon nasilnih sukoba koji su u listopadu 2017. izbili s drugim paravojnim i konkurentskim krijumčarskim organizacijama u okolici obalnog područja, zbog čega je život izgubilo više od 30 osoba, uključujući civile. Kao odgovor na to što je protjeran, Ahmad Imhamad 4. prosinca 2017. javno je obećao da će se u Sabrathu vratiti s oružjem i silom. Postoje brojni dokazi da je Imhamadova paravojna skupina izravno uključena u nezakonito trgovanje migrantima i njihovo krijumčarenje te da njegova paravojna skupina nadzire područja s kojih migranti kreću na put, kampove, sigurne kuće i čamce. Postoje informacije iz kojih se može zaključiti da Imhamad migrante (uključujući maloljetnike) izlaže surovim uvjetima i okolnostima koje ponekad imaju smrtne posljedice na kopnu i moru. Nakon nasilnih sukoba između Imhamadove paravojne skupine i drugih paravojnih skupina u Sabrathi otkrivene su tisuće migranata (mnogi u teškom stanju) od kojih je većina bila zadržana u centrima pod nadzorom brigade Mučenici Anas al-Dabbashija i paravojne skupine al-Ghul. Klan al-Dabbashi i s njime povezana paravojna skupina Anas al-Dabbashi već dugo održavaju veze s Islamskom državom Levanta (ISIL) i njezinim saveznicima.
               U njihovim redovima ima nekoliko ISIL-ovih operativaca, uključujući ISIL-ova „kalifa” Sabrathe Abdallaha al-Dabbashija. Imhamad je također navodno bio uključen u pripremu ubojstva Samija Khalifa al-Gharblija kojeg je u srpnju 2017. općinsko vijeće Sabrathe imenovalo da vodi operacije protiv krijumčarenja migranata. Djelovanjem Imhamada uvelike se doprinosi porastu nasilja i nesigurnosti na zapadu Libije i prijeti miru i stabilnosti u Libiji i susjednim zemljama.”

               „25.   Ime: 1.: MOHAMMED 2.: AL AMIN 3.: AL-ARABI 4.: KASHLAF

                  Titula: nije dostupno Položaj: zapovjednik brigade Shuhada al-Nasr, vođa straže rafinerije benzina u rafineriji Zawiya Datum rođenja:2. prosinca 1985. Mjesto rođenja: Zawiya, Libija Potvrđena alternativna imena: nije dostupno Nepotvrđena alternativna imena: a) Kashlaf b) Koshlaf c) Keslaf d) al-Qasab Državljanstvo: libijsko Br. putovnice: C17HLRL3, izdana 30. prosinca 2015. u Zawiyi Nacionalni identifikacijski broj: nije dostupno Adresa: Zawiya, Libija Uvršten na popis:7. lipnja 2018. (izmijenjeno 17. rujna 2018., 25. veljače 2020.) Ostale informacije: uvršten na popis sukladno stavcima 15. i 17. Rezolucije 1970 (zabrana putovanja, zamrzavanje imovine).
               Uvršten na popis sukladno stavku 22. točki (a) Rezolucije 1970 (2011), stavku 4. točki (a) Rezolucije 2174 (2014) i stavku 11. točki (a) Rezolucije 2213 (2015).
               Dodatne informacije
               Mohammed al-Hadi vođa je brigade Shuhada al Nasr u Zawiyi (zapadna Libija). Njegova paravojna postrojba ima kontrolu nad rafinerijom Zawiya, središnjim čvorištem operacija krijumčarenja migranata. Al-Hadi također kontrolira centre za zadržavanje, među ostalim centar za zadržavanje Nasr, koji je nominalno pod kontrolom DCIM-a. Kao što je dokumentirano u raznim izvorima, al-Hadijeva mreža jedna je od najprisutnijih u području krijumčarenja migranata i iskorištavanja migranata u Libiji. Al-Hadi je snažno povezan s vođom lokalne jedinice obalne straže Zawiye, al-Rahmanom al-Miladom, čija jedinica presreće brodove s migrantima, često konkurentskih mreža za krijumčarenje migranata. Migranti se potom dovode u objekte za zadržavanje koje su pod kontrolom paravojne skupine Al Nasr i u kojima su navodno držani u lošim uvjetima. Skupina stručnjaka za Libiju prikupila je dokaze o migrantima koji su često premlaćivani, dok su drugi, posebno žene iz zemalja supsaharske Afrike i Maroka, prodavani na lokalnom tržištu kao seksualno roblje. Skupina je otkrila i da al-Hadi surađuje s drugim oružanim skupinama i da je bio uključen u opetovane nasilne sukobe u 2016. i 2017.”

               „27.   Ime: 1.: IBRAHIM 2.: SAEED 3.: SALIM 4.: JADHRAN

                  Titula: nije dostupno Položaj: vođa oružanih paravojnih skupina Datum rođenja:29. listopada 1982. Mjesto rođenja: nije dostupno Potvrđena alternativna imena: Ibrahim Saeed Salem Awad Aissa Hamed Dawoud Al Jadhran Nepotvrđena alternativna imena: nije dostupno Državljanstvo: libijsko Br. putovnice: S/263963, izdana 8. studenoga 2012. Nacionalni identifikacijski broj:
                  a) 119820043341 b) Osobni identifikacijski broj: 137803 Adresa: nije dostupno Uvršten na popis:11. rujna 2018. (izmijenjeno 25. veljače 2020.) Ostale informacije: ime majke: Salma Abdula Younis. Uvršten na popis sukladno stavcima 15. i 17. Rezolucije 1970 (zabrana putovanja, zamrzavanje imovine). Poveznica na internetske stranice s posebnim objavama Interpola i Vijeća sigurnosti UN-a: www.interpol.int/en/notice/search/un/xxxx.
               Uvršten na popis sukladno stavku 11. točkama (b), (c) i (d) Rezolucije 2213 (2015) i stavku 11. Rezolucije 2362 (2017).
               Dodatne informacije

                           —

                           Ured javnog tužitelja Libije izdao je uhidbeni nalog protiv dotične osobe, optužujući je za niz počinjenih kaznenih djela.

                           —

                           Dotična osoba provodila je oružana djelovanja i napade usmjerene na naftna postrojenja koja se nalaze u regiji naftnog polumjeseca i koja su u tim napadima bila uništena, a posljednji je izveden 14. lipnja 2018.

                           —

                           Napadi u regiji naftnog polumjeseca uzrokovali su mnoge žrtve među stanovnicima tog područja te su ugrožavali živote civila.

                           —

                           Libijski izvoz nafte u razdoblju od 2013. do 2018. bio je na mahove obustavljen zbog tih napada, što je libijskom gospodarstvu uzrokovalo znatne gubitke.

                           —

                           Dotična osoba pokušala je nezakonito izvoziti naftu.

                           —

                           Dotična osoba novači strane borce za svoje opetovane napade na regiju naftnog polumjeseca.

                           —

                           Dotična osoba svojim djelovanjem negativno utječe na stabilnost Libije te za libijske stranke predstavlja prepreku u procesu rješavanja političke krize i u provedbi akcijskog plana Ujedinjenih naroda.”


title: Provedbena uredba Komisije (EU) 2020/382 оd 2. ožujka 2020. o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla „Bergamote(s) de Nancy” (ZOZP)

text:
                  9.3.2020

                  HR

                  Službeni list Europske unije

                  L 72/1

         PROVEDBENA UREDBA KOMISIJE (EU) 2020/382
         оd 2. ožujka 2020.
         o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla „Bergamote(s) de Nancy” (ZOZP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
         budući da:

                     (1)

                     U skladu s člankom 53. stavkom 1. prvim podstavkom Uredbe (EU) br. 1151/2012, Komisija je ispitala zahtjev Francuske za odobrenje izmjene specifikacije za zaštićenu oznaku zemljopisnog podrijetla „Bergamote(s) de Nancy”, registriranu u skladu s Uredbom Komisije (EZ) br. 1107/96 (2). Ova izmjena uključuje izmjenu naziva „Bergamote(s) de Nancy” u „Bergamote de Nancy”/„Bergamotes de Nancy”.

                     (2)

                     Budući da predmetna izmjena nije manja u smislu članka 53. stavka 2. Uredbe (EU) br. 1151/2012, Komisija je u skladu s člankom 50. stavkom 2. točkom (a) te Uredbe objavila zahtjev za izmjenu u Službenom listu Europske unije (3).

                     (3)

                     Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, izmjenu specifikacije potrebno je odobriti,

               DONIJELA JE OVU UREDBU:

            Članak 1.
            Odobrava se izmjena specifikacije objavljena u Službenom listu Europske unije povezana s nazivom „Bergamote(s) de Nancy” (ZOZP).

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 2. ožujka 2020.

                  Za Komisiju,

                  u ime predsjednice,

               Janusz WOJCIECHOWSKI

                  Član Komisije

            (1)  SL L 343, 14.12.2012., str. 1.

            (2)  Uredba Komisije (EZ) br. 1107/96 od 12. lipnja 1996. o registraciji oznaka zemljopisnog podrijetla i oznaka izvornosti u skladu s postupkom utvrđenim člankom 17. Uredbe Vijeća (EEZ) br. 2081/92 (SL L 148, 21.6.1996., str. 1.).

            (3)  SL C 361, 25.10.2019., str. 11.


title: Provedbena uredba Komisije (EU) 2020/383 оd 6. ožujka 2020. o određivanju uvoznih carina koje se primjenjuju na određene vrste ljuštene riže od 9. ožujka 2020.

text:
                  9.3.2020

                  HR

                  Službeni list Europske unije

                  L 72/3

         PROVEDBENA UREDBA KOMISIJE (EU) 2020/383
         оd 6. ožujka 2020.
         o određivanju uvoznih carina koje se primjenjuju na određene vrste ljuštene riže od 9. ožujka 2020.
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 183. prvi stavak točku (a),
         budući da:

                     (1)

                     Sporazumom u obliku razmjene pisama između Europske zajednice i Sjedinjenih Američkih Država u vezi s metodom izračunavanja carina primjenjivih na ljuštenu rižu, koji je odobren Odlukom Vijeća 2005/476/EZ (2), utvrđena je metoda izračuna carine primjenjive na uvoz ljuštene riže.

                     (2)

                     Na temelju informacija dobivenih od nadležnih tijela Komisija utvrđuje da su uvozne dozvole za ljuštenu rižu razvrstanu u oznaku KN 1006 20, osim uvoznih dozvola za rižu basmati, izdane za 235 233 tona za razdoblje od 1. rujna 2019. do 29. veljače 2020. Uvoznu carinu za ljuštenu rižu razvrstanu u oznaku KN 1006 20, osim riže basmati, određenu Provedbenom uredbom Komisije (EU) 2019/371 (3) trebalo bi stoga izmijeniti.

                     (3)

                     Provedbenu uredbu (EU) 2019/371 trebalo bi stoga staviti izvan snage.

                     (4)

                     Primjenjivu carinu potrebno je odrediti u roku od deset dana od završetka prethodno spomenutog razdoblja. Ova Uredba stoga treba odmah stupiti na snagu,

               DONIJELA JE OVU UREDBU:

            Članak 1.
            Uvozna carina za ljuštenu rižu razvrstanu u oznaku KN 1006 20, osim riže basmati, iznosi 42,50 EUR po toni.

            Članak 2.
            Provedbena uredba (EU) 2019/371 stavlja se izvan snage.

            Članak 3.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 6. ožujka 2020.

                  Za Komisiju,

                  u ime predsjednice,

               María Ángeles BENÍTEZ SALAS

                  Vršiteljica dužnosti glavnog direktora

                  Glavna uprava za poljoprivredu i ruralni razvoj

            (1)  SL L 347, 20.12.2013., str. 671.

            (2)  Odluka Vijeća 2005/476/EZ od 21. lipnja 2005. o sklapanju Sporazuma u obliku razmjene pisama između Europske zajednice i Sjedinjenih Američkih Država u vezi s metodom izračunavanja carina primjenjivih na ljuštenu rižu te o izmjeni odluka 2004/617/EZ, 2004/618/EZ i 2004/619/EZ (SL L 170, 1.7.2005., str. 67.).

            (3)  Provedbena uredba Komisije (EU) 2019/371 od 7. ožujka 2019. o određivanju uvoznih carina koje se primjenjuju na određene vrste ljuštene riže od 8. ožujka 2019. (SL L 68, 8.3.2019., str. 3.).


title: Provedbena uredba Komisije (EU) 2020/386 оd 9. ožujka 2020. o izmjeni Priloga II. Odluci 2007/777/EZ u pogledu popisa trećih zemalja ili njihovih dijelova odobrenih za unos u Uniju mesnih proizvoda i obrađenih želudaca, mjehura i crijeva te o izmjeni Priloga II. Uredbi (EU) br. 206/2010 u pogledu popisa trećih zemalja, državnih područja ili njihovih dijelova odobrenih za unos svježeg mesa u Uniju (Tekst značajan za EGP)

text:
                  10.3.2020

                  HR

                  Službeni list Europske unije

                  L 73/1

         PROVEDBENA UREDBA KOMISIJE (EU) 2020/386
         оd 9. ožujka 2020.
         o izmjeni Priloga II. Odluci 2007/777/EZ u pogledu popisa trećih zemalja ili njihovih dijelova odobrenih za unos u Uniju mesnih proizvoda i obrađenih želudaca, mjehura i crijeva te o izmjeni Priloga II. Uredbi (EU) br. 206/2010 u pogledu popisa trećih zemalja, državnih područja ili njihovih dijelova odobrenih za unos svježeg mesa u Uniju
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2002/99/EZ od 16. prosinca 2002. o utvrđivanju zdravstvenih pravila za životinje kojima se uređuje proizvodnja, prerada, stavljanje u promet i unošenje proizvoda životinjskog podrijetla namijenjenih prehrani ljudi (1), a posebno uvodnu rečenicu članka 8., članak 8. stavak 1. prvi podstavak, članak 8. stavak 4. i članak 9. stavak 4. točku (c) te direktive,
         uzimajući u obzir Uredbu (EZ) br. 854/2004 Europskog parlamenta i Vijeća od 29. travnja 2004. o utvrđivanju posebnih pravila organizacije službenih kontrola proizvoda životinjskog podrijetla namijenjenih prehrani ljudi (2), a posebno njezin članak 11. stavak 1.,
         budući da:

                     (1)

                     Odlukom Komisije 2007/777/EZ (3) utvrđuju se, među ostalim, pravila u pogledu zdravlja životinja i javnog zdravlja za uvoz u Uniju te provoz kroz Uniju i skladištenje u Uniji pošiljki određenih mesnih proizvoda i obrađenih želudaca, mjehura i crijeva koji su podvrgnuti jednom od postupaka obrade utvrđenih u dijelu 4. Priloga II. toj odluci („proizvodi”). Osim toga, u dijelu 3. Priloga II. Odluci 2007/777/EZ utvrđen je popis trećih zemalja ili njihovih dijelova iz kojih je dozvoljen uvoz usoljenog suhog mesa (biltong/jerky) i pasteriziranih mesnih proizvoda u Uniju pod uvjetom da su bili podvrgnuti jednom od navedenih postupaka obrade iz dijela 4. tog priloga.

                     (2)

                     Uredbom Komisije (EU) br. 206/2010 (4) utvrđuju se, među ostalim, zahtjevi veterinarskog certificiranja za unos u Uniju pošiljaka svježeg mesa papkara. U dijelu 1. Priloga II. toj uredbi utvrđuje se popis trećih zemalja, državnih područja ili njihovih dijelova iz kojih se takve pošiljke mogu uvesti u Uniju te posebni uvjeti za unos tih pošiljaka iz određenih trećih zemalja.

                     (3)

                     Određeni dijelovi Južne Afrike navedeni su u dijelovima 1. i 3. Priloga II. Odluci 2007/777/EZ kao odobreni za uvoz u Uniju proizvoda odnosno usoljenog suhog mesa (biltong).

                     (4)

                     Određeni dijelovi Južne Afrike navedeni su i u dijelu 1. Priloga II. Uredbi (EU) br. 206/2010 kao odobreni za uvoz u Uniju pošiljaka svježeg mesa određenih domaćih i divljih papkara, osim kopitara. No uvoz svježeg mesa tih vrsta ukinut je od 2011. zbog slučajeva slinavke i šapa u toj zoni.

                     (5)

                     Odlukom 2007/777/EZ i Uredbom (EU) br. 206/2010 priznaje se regionalizacija trećih zemalja. Opis dijela državnog područja Južne Afrike oznakom „ZA-1”, kako su ga izmijenile južnoafričke vlasti nakon izbijanja slinavke i šapa 2011., a koji se navodi u ta dva zakona, više nije točan.

                     (6)

                     U Prilogu Odluci Komisije 2011/163/EU (5) navodi se popis trećih zemalja čije je planove za praćenje skupina ostataka i tvari u životinjama i životinjskim proizvodima namijenjenima prehrani ljudi odobrila Komisija. S obzirom na to da Južna Afrika nema odobreni plan, u okviru te odluke nije dopušten uvoz iz Južne Afrike u Uniju mesnih proizvoda od svih vrsta životinja, osim mesnih proizvoda od divljači.

                     (7)

                     Komisija je u veljači 2017. provela reviziju nad Južnom Afrikom radi evaluacije sustava kontrole zdravlja životinja koji je na snazi u toj trećoj zemlji, osobito u pogledu kontrola slinavke i šapa („revizija Komisije 2017.”). Komisija je utvrdila da, iako se sustavom kontrole proizvodnje proizvoda obuhvaćenih revizijom u načelu mogu pružiti odgovarajuća jamstva da se proizvodnja odvija u skladu s relevantnim zahtjevima Unije, njegova djelotvornost oslabljena je problemima primijećenima u njegovoj provedbi, osobito u pogledu provedbe službenih kontrola i poteškoća s osobljem. Osim toga, pravilima i načelima u pogledu certificiranja pružaju se, općenito, jamstva jednakovrijedna onima utvrđenima u pravu Unije, ali nedostaci uočeni u njihovoj provedbi dovode u pitanje njihovu pouzdanost i jamstva koja se odnose na neke od izjava potpisanih u certifikatima za uvoz u Uniju.

                     (8)

                     Budući da uvoz svježeg mesa i mesnih proizvoda od papkara iz Južne Afrike nije dopušten Odlukom 2011/163/EU te uzimajući u obzir nalaze revizije Komisije iz 2017., a osobito nedostatak jamstava o službenim kontrolama za slinavku i šap te kako bi se održala jasnoća i dosljednost zakonodavstva Unije, unos „ZA-1” koji obuhvaća dio državnog područja Južne Afrike trebalo bi izbrisati iz unosa Južne Afrike u dijelovima 1. i 3. Priloga II. Odluci 2007/777/EZ te s popisa trećih zemalja odobrenih za uvoz svježeg mesa papkara iz dijela 1. Priloga II. Uredbi (EU) br. 206/2010.

                     (9)

                     Uz posredovanje Ujedinjenih naroda (UN) Atena i Skoplje postigli su u lipnju 2018. bilateralni sporazum („Prespanski sporazum”) o izmijeni privremenog UN-ova upućivanja na bivšu jugoslavensku republiku Makedoniju. Taj su sporazum sada ratificirale obje zemlje, a Republika Sjeverna Makedonija službeno je obavijestila EU o njegovu stupanju na snagu.

                     (10)

                     Prilog II. Odluci 2007/777/EZ i Prilog II. Uredbi (EU) br. 206/2010 trebalo bi stoga na odgovarajući način izmijeniti.

                     (11)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Prilog II. Odluci 2007/777/EZ mijenja se u skladu s Prilogom I. ovoj uredbi.

            Članak 2.
            Prilog II. Uredbi (EU) br. 206/2010 mijenja se u skladu s Prilogom II. ovoj Uredbi.

            Članak 3.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 9. ožujka 2020.

                  Za Komisiju

                  Predsjednica

               Ursula VON DER LEYEN

            (1)  SL L 18, 23.1.2003., str. 11.

            (2)  SL L 139, 30.4.2004., str. 206.

            (3)  Odluka Komisije 2007/777/EZ od 29. studenoga 2007. o utvrđivanju uvjeta za zdravlje životinja i javno zdravlje te obrazaca certifikata za uvoz iz trećih zemalja određenih mesnih proizvoda i obrađenih želudaca, mjehura i crijeva za prehranu ljudi i o stavljanju izvan snage Odluke 2005/432/EZ (SL L 312, 30.11.2007., str. 49.).

            (4)  Uredba Komisije (EU) br. 206/2010 od 12. ožujka 2010. o utvrđivanju popisa trećih zemalja, državnih područja ili njihovih dijelova odobrenih za unos u Europsku uniju određenih životinja i svježeg mesa te zahtjeva veterinarskog certificiranja (SL L 73, 20.3.2010., str. 1.).

            (5)  Odluka Komisije 2011/163/EU od 16. ožujka 2011. o odobravanju planova koje su dostavile treće zemlje u skladu s člankom 29. Direktive Vijeća 96/23/EZ (SL L 70, 17.3.2011., str. 40.).

            PRILOG I.
            Prilog II. Odluci 2007/777/EZ mijenja se kako slijedi:

                        1.

                        U dijelu 1. u unosu za Južnu Afriku briše se redak za područje ZA-1.

                        2.

                        Dio 2. mijenja se kako slijedi:

                                    (a)

                                    unos za bivšu jugoslavensku republiku Makedoniju zamjenjuje se sljedećim unosom za Sjevernu Makedoniju:

                                                „MK

                                                Republika Sjeverna Makedonija

                                                A

                                                A

                                                B

                                                A

                                                A

                                                XXX

                                                A

                                                B

                                                B

                                                XXX

                                                A

                                                XXX

                                                XXX”

                                    (b)

                                    briše se bilješka (**) koja odgovara unosu za bivšu jugoslavensku republiku Makedoniju.

                        3.

                        U dijelu 3. u unosu za Južnu Afriku briše se redak za područje ZA-1.

            PRILOG II.
            Dio 1. Priloga II. Uredbi (EU) br. 206/2010 mijenja se kako slijedi:

                        —

                        u unosu za ZA briše se redak za područje ZA-1.


title: Provedbena uredba Komisije (EU) 2020/387 оd 9. ožujka 2020. o izmjeni uredaba (EU) br. 321/2013, (EU) br. 1302/2014 i (EU) 2016/919 u pogledu proširenja područja uporabe i prijelaznih razdoblja (Tekst značajan za EGP)

text:
                  10.3.2020

                  HR

                  Službeni list Europske unije

                  L 73/6

         PROVEDBENA UREDBA KOMISIJE (EU) 2020/387
         оd 9. ožujka 2020.
         o izmjeni uredaba (EU) br. 321/2013, (EU) br. 1302/2014 i (EU) 2016/919 u pogledu proširenja područja uporabe i prijelaznih razdoblja
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu (EU) 2016/797 Europskog parlamenta i Vijeća od 11. svibnja 2016. o interoperabilnosti željezničkog sustava u Europskoj uniji (1), a posebno njezin članak 5. stavak 11.,
         budući da:

                     (1)

                     U skladu s člankom 54. stavcima 2. i 3. Direktive (EU) 2016/797, vozila odobrena za puštanje u uporabu prije 15. lipnja 2016. trebaju dobiti novo odobrenje za stavljanje na tržište u skladu s člankom 21. te direktive prije prometovanja na jednoj ili više mreža koje nisu već obuhvaćene njihovim prvotnim odobrenjem. Takva vozila stoga moraju biti u skladu s tehničkim specifikacijama za interoperabilnost (TSI) na snazi ili imati pravo ne primjenjivati te TSI-je u skladu s člankom 7. stavkom 1. Direktive. Osim toga, jedan je od ciljeva Direktive (EU) 2016/797 pojednostavnjenje i usklađivanje postupaka odobrenja na razini Unije kako bi se olakšalo slobodno kretanje vozila. U tu se svrhu točkom 7.6.1. Priloga Uredbi Komisije (EU) br. 321/2013 (2) i točkom 7.5.2.3. Priloga Uredbi Komisije (EU) br. 1302/2014 (3) poziva na izradu odredaba o fleksibilnosti u vezi sa sukladnošću sa zahtjevima TSI-ja. Tim će se odredbama utvrditi koja se razina fleksibilnosti može odobriti u slučaju proširenja područja uporabe vozila puštenih u uporabu prije 15. lipnja 2016., a da se pritom ispune osnovni zahtjevi, zadrži odgovarajuća razina sigurnosti i ako je to razumno izvedivo, poveća sigurnost. Navedene uredbe stoga treba na odgovarajući način izmijeniti. Odredba koja se odnosi na „proširenje područja uporabe” obuhvaća i slučaj vozila kojima su potrebne izmjene kako bi se osigurala tehnička kompatibilnost s novim mrežama; u tom su slučaju neizmijenjeni dijelovi vozila i dalje potvrđeni prethodnim odobrenjem. Ograničenja iz prethodnog odobrenja i dalje se primjenjuju. To objašnjenje vrijedi i za Uredbu Komisije (EU) 2016/919 (4), iz istih razloga.

                     (2)

                     Prijavljena tijela i tijela za izdavanje odobrenja u željezničkom sektoru različito pristupaju primjeni prijelaznih odredaba iz točaka od 7.1.1.2. do 7.1.1.8. i točke 7.1.3.1. Priloga Uredbi (EU) br. 1302/2014. Slično tome, u željezničkom se sektoru različito pristupa razdoblju valjanosti EZ potvrda o pregledu tipa ili pregledu projekta u slučaju promjena u tipu željezničkih vozila, kako je utvrđeno u točki 7.2.2.2. Priloga Uredbi (EU) br. 321/2013 i točki 7.1.2.2. Priloga Uredbi (EU) br. 1302/2014. Osim toga, dodatno usklađivanje kojim bi se smanjile razlike u odnosu na ciljni sustav bitno je za smanjenje troškova željeznica i omogućivanje njihove interoperabilnosti i konkurentnosti. Prethodno navedene odredbe trebalo bi stoga izmijeniti kako bi se izbjegla različita primjena tih prijelaznih odredaba i razdoblja valjanosti potvrda, a za buduća prijelazna razdoblja trebalo bi se usmjeriti na posebne zahtjeve s velikim utjecajem na tekuće projekte umjesto da se predviđaju generička izuzeća, tako da se pravodobno smanje razlike u odnosu na ciljni sustav te istodobno osiguraju predvidivost i pravna sigurnost potrebne u sektoru. To bi se trebalo postići u okviru paketa revizije TSI-ja koji se odnosi na digitalni željeznički i zeleni teretni promet (revizija 2022.) za koji je Komisija podnijela zahtjev Agenciji Europske unije za željeznice 24. siječnja 2020.

                     (3)

                     Države članice i dionici iz sektora ujedno su utvrdili neke tehničke i uredničke pogreške u nekima od tih uredaba, a Slovačka je utvrdila i da bi se općeniti posebni slučaj iz odjeljka 7.3.2.1. Priloga Uredbi Komisije (EU) br. 321/2013 (TSI za teretne vagone) trebao primjenjivati i na njezinu mrežu širine kolosijeka 1 520 mm. Te bi pogreške trebalo ispraviti.

                     (4)

                     U skladu s Odlukom (EU) 2017/1474, u TSI-jevima bi trebalo navesti je li potrebno ponovno prijaviti tijela za ocjenjivanje sukladnosti koja su bila prijavljena na temelju prethodne verzije TSI-ja i bi li trebalo primijeniti pojednostavljeni postupak prijavljivanja. Ovom se Uredbom uvode ograničene promjene i ne bi trebalo biti potrebno ponovno prijaviti tijela koja su na temelju prethodne verzije TSI-ja već bila prijavljena.

                     (5)

                     U ovoj su Uredbi TSI-jevi izmijenjeni s ciljem daljnjeg postizanja interoperabilnosti u sklopu željezničkog sustava Unije, poboljšanja i razvoja međunarodnog željezničkog prijevoza, pridonošenja postupnom stvaranju unutarnjeg tržišta i nadopunjavanja TSI-jeva radi obuhvaćanja osnovnih zahtjeva. Njome se omogućava postizanje ciljeva i ispunjavanje osnovnih zahtjeva Direktive 2008/57/EZ Europskog parlamenta i Vijeća (5) i Direktive (EU) 2016/797. Stoga bi se ova Uredba trebala izravno primjenjivati u svim državama članicama, uključujući države članice koje su, u skladu s člankom 57. stavkom 2. Direktive (EU) 2016/797, Agenciju i Komisiju obavijestile da su produljile razdoblje prenošenja i stoga nastavljaju primjenjivati Direktivu 2008/57/EZ najdulje do 15. lipnja 2020. Prijavljena tijela koja u skladu s Direktivom 2008/57/EZ djeluju u državama članicama koje su produljile razdoblje prenošenja trebala bi, u skladu ovom Uredbom, moći izdavati „EZ” potvrdu sve dok se u državi članici u kojoj imaju poslovni nastan primjenjuje Direktiva 2008/57/EZ.

                     (6)

                     Mjere predviđene ovom Uredbom u skladu su s mišljenjem odbora iz članka 51. stavka 1. Direktive (EU) 2016/797,

               DONIJELA JE OVU UREDBU:

            Članak 1.
            Izmjene TSI-ja za teretne vagone
            Uredba (EU) br. 321/2013 mijenja se kako slijedi:

                        1.

                        u članku 3. dodaje se točka (d) kako slijedi:

                                    „(d)

                                    ako se područje uporabe proširuje u skladu s člankom 54. stavkom 3. Direktive (EU) 2016/797, primjenjuju se odredbe iz odjeljka 7.2.2.4. Priloga ovoj Uredbi.”;

                        2.

                        Prilog se mijenja u skladu s Prilogom I. ovoj Uredbi.

            Članak 2.
            Izmjene TSI-ja za lokomotive i putnička željeznička vozila
            Uredba (EU) br. 1302/2014 mijenja se kako slijedi:

                        1.

                        u članku 3. stavak 2. zamjenjuje se sljedećim:

                           „2.   TSI se ne primjenjuje na postojeća željeznička vozila željezničkog sustava u Uniji koja su već stavljena u promet na cijeloj mreži neke države članice ili jednu njezinu dijelu od 1. siječnja 2015., osim ako

                                       (a)

                                       podliježu obnovi ili nadogradnji u skladu s odjeljkom 7.1.2. Priloga ovoj Uredbi ili

                                       (b)

                                       ako se područje uporabe proširuje u skladu s člankom 54. stavkom 3. Direktive (EU) 2016/797, a u tom se slučaju primjenjuju odredbe iz odjeljka 7.1.4. Priloga ovoj Uredbi.”;

                        2.

                        u članku 11. stavku 1. drugom podstavku uvodna rečenica zamjenjuje se sljedećim:
                        „Međutim, ne dovodeći u pitanje odredbe iz točaka od 7.1.1.4. do 7.1.1.8. Priloga, nastavljaju se primjenjivati na sljedeće:”;

                        3.

                        Prilog se mijenja u skladu s Prilogom II. ovoj Uredbi.

            Članak 3.
            Izmjene TSI-ja za prometno-upravljački i signalno-sigurnosni podsustav
            Uredba (EU) 2016/919 mijenja se kako slijedi:

                        1.

                        u članku 2. stavak 2. zamjenjuje se sljedećim:

                           „2.   TSI se ne primjenjuje na postojeće „prometno-upravljačke i signalno-sigurnosne podsustave na pruzi” i „prometno-upravljačke i signalno-sigurnosne podsustave na vozilu” željezničkog sustava koji su već pušteni u uporabu na cijeloj željezničkoj mreži neke države članice ili jednu njezinu dijelu na dan stupanja na snagu ove Uredbe, osim ako

                                       (a)

                                       podsustav podliježe obnovi ili modernizaciji u skladu s odjeljkom 7. Priloga ovoj Uredbi ili

                                       (b)

                                       ako se područje uporabe proširuje u skladu s člankom 54. stavkom 3. Direktive (EU) 2016/797, a u tom se slučaju primjenjuju odredbe iz odjeljka 7.4.2.4. Priloga ovoj Uredbi.”;

                        2.

                        Prilog se mijenja u skladu s Prilogom III. ovoj Uredbi.

            Članak 4.
            Tijela za ocjenjivanje sukladnosti

               1.   Prijave tijelā za ocjenjivanje sukladnosti za potrebe uredaba (EU) br. 321/2013, (EU) br. 1302/2014 i (EU) 2016/919 ostaju valjane na temelju tih uredaba, kako su izmijenjene ovom Uredbom.

               2.   Tijela za ocjenjivanje sukladnosti prijavljena u skladu s Direktivom 2008/57/EZ mogu izdati „EZ” potvrdu o provjeri i „EZ” potvrdu o sukladnosti ili prikladnosti za uporabu interoperabilnih sastavnih dijelova u skladu s ovom Uredbom sve dok se Direktiva 2008/57/EZ primjenjuje u državama članicama u kojima imaju poslovni nastan u skladu s člankom 57. stavkom 2. Direktive (EU) 2016/797 i najkasnije do 15. lipnja 2020.

            Članak 5.
            Stupanje na snagu
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 9. ožujka 2020.

                  Za Komisiju

                  Predsjednica

               Ursula VON DER LEYEN

            (1)  SL L 138, 26.5.2016., str. 44.

            (2)  Uredba Komisije (EU) br. 321/2013 od 13. ožujka 2013. o tehničkoj specifikaciji za interoperabilnost u vezi s podsustavom „željeznička vozila – teretni vagoni” željezničkog sustava u Europskoj uniji i stavljanju izvan snage Odluke 2006/861/EZ (SL L 104, 12.4.2013., str. 1.).

            (3)  Uredba Komisije (EU) br. 1302/2014 оd 18. studenoga 2014. o tehničkoj specifikaciji za interoperabilnost podsustava „željezničkih vozila – lokomotiva i putničkih željezničkih vozila” željezničkog sustava u Europskoj uniji (SL L 356, 12.12.2014., str. 228.).

            (4)  Uredba Komisije (EU) 2016/919 оd 27. svibnja 2016. o tehničkoj specifikaciji za interoperabilnost u vezi s „prometno-upravljačkim i signalno-sigurnosnim” podsustavima željezničkog sustava u Europskoj uniji (SL L 158, 15.6.2016., str. 1.).

            (5)  Direktiva 2008/57/EZ Europskog parlamenta i Vijeća od 17. lipnja 2008. o interoperabilnosti željezničkog sustava unutar Zajednice (SL L 191, 18.7.2008., str. 1.).

            PRILOG I
            Prilog Uredbi (EU) br. 321/2013 mijenja se kako slijedi:

                        1.

                        u točki 4.2.2.2. dodaje se naslov „Čvrstoća jedinice”;

                        2.

                        u točki 6.1.2.2. između prvog i drugog odlomka dodaje se sljedeći odlomak:
                        „Alternativno dokazivanje sukladnosti dopušteno je u skladu s točkom 6.1.2.4.a.”;

                        3.

                        u točki 6.1.2.3. ispred podtočke (b) dodaje se sljedeći odlomak:
                        „Alternativno dokazivanje sukladnosti dopušteno je u skladu s točkom 6.1.2.4.a.”;

                        4.

                        na kraju točke 6.1.2.4. dodaje se sljedeći odlomak:
                        „Alternativno dokazivanje sukladnosti dopušteno je u skladu s točkom 6.1.2.4.a.”;

                        5.

                        između točaka 6.1.2.4. i 6.1.2.5. dodaje se sljedeća točka 6.1.2.4.a:
                        „Ako normama EN navedenima u točkama 6.1.2.2., 6.1.2.3. i 6.1.2.4. nije obuhvaćeno predloženo tehničko rješenje, dopušteno je primijeniti druge norme za dokazivanje sukladnosti za mehaničko ponašanje osovinskog sklopa, mehaničke karakteristike kotača odnosno mehaničku otpornost i značajke zamora materijala osovine, u tom slučaju prijavljeno tijelo provjerava čine li druge norme dio tehnički dosljednog niza normi koje se primjenjuju na projektiranje, izgradnju i ispitivanje osovinskih sklopova i sadržavaju posebne zahtjeve za osovinske sklopove, kotače i osovine uključujući:

                                    —

                                    cjelovitost osovinskog sklopa,

                                    —

                                    mehaničku otpornost,

                                    —

                                    značajke zamora,

                                    —

                                    dopuštene granice opterećenja,

                                    —

                                    termomehaničke značajke.

                              U prethodno traženom dokazivanju može se pozivati samo na norme koje su javno dostupne. Provjerom koju provede prijavljeno tijelo mora se osigurati dosljednost između metodologije alternativnih normi, pretpostavki podnositelja zahtjeva, predviđenog tehničkog rješenja i predviđenog područja uporabe.”;

                        6.

                        u točki 7.2.2.2. tri odlomka odmah ispod tablice 11.a zamjenjuju se sljedećim:
                        „Kako bi se izdala EZ potvrda o pregledu tipa ili pregledu projekta, prijavljeno tijelo koje je odabrao subjekt koji upravlja promjenom može se pozvati na:

                                    —

                                    izvornu EZ potvrdu o pregledu tipa ili pregledu projekta za sastavne dijelove konstrukcije koji nisu izmijenjeni ili one koji su izmijenjeni ali ne utječu na sukladnost podsustava, dok je ona još valjana (tijekom 10 godina razdoblja faze B),

                                    —

                                    dopunsku EZ potvrdu o pregledu tipa ili pregledu projekta (kojom se izmjenjuje izvorna potvrda) za izmijenjene dijelove konstrukcije koji utječu na sukladnost podsustava s posljednjom revizijom ovog TSI-ja koja je u tom trenutku na snazi.

                              Razdoblje valjanosti EZ potvrde o pregledu tipa ili pregledu projekta za izmijenjeni tip, varijantu tipa ili izvedbu tipa ograničava se na 10 godina od datuma izdavanja, s tim da ne prijeđe više od 14 godina od datuma na koji je podnositelj zahtjeva imenovao prijavljeno tijelo za prvotni tip željezničkog vozila (početak faze A izvorne EZ potvrde o pregledu tipa ili pregledu projekta).”;

                        7.

                        u točki 7.2.2.2. redak „4.2.4.3.2.1. Radna kočnica” u tablici 11.a zamjenjuje se sljedećim:

                                    „4.2.4.3.2.1. Radna kočnica

                                    Zaustavni put

                                    Promjena zaustavnog puta za više od ± 10 %
                                    Napomena: Mogu se koristiti i postotak kočne težine (koji se naziva i „lambda” ili „postotak kočne mase”) ili kočna masa i mogu se izvesti (izravno ili pomoću zaustavnog puta) iz profila usporavanja pomoću izračuna.
                                    Dopuštena promjena je ista (± 10 %)

                                    nije primjenjivo

                                    Najveće usporavanje, za stanje opterećenja „konstrukcijska masa s uobičajenim korisnim teretom” pri najvećoj konstrukcijskoj brzini

                                    Promjena najvećeg prosječnog kočnog usporavanja za više od ± 10 %

                                    nije primjenjivo”

                        8.

                        u točki 7.2.2.3. prvi odlomak zamjenjuje se sljedećim:
                        „Sljedeća se pravila, uz točku 7.2.2.2., primjenjuju na postojeće jedinice čije je stavljanje u uporabu prvi put odobreno prije 1. siječnja 2015., ako područje promjene ima utjecaja na osnovne parametre koji nisu obuhvaćeni u EZ izjavi”;

                        9.

                        u točki 7.2.2.3. treći odlomak zamjenjuje se sljedećim:
                        „Posebno pravilo utvrđeno u prethodnom odlomku ne primjenjuje se kod promjena koje utječu na osnovne parametre i koje su klasificirane kao 21.(12)(a) kako je utvrđeno u tablici 11.b. Za te je promjene usklađenost sa zahtjevima TSI-ja obvezna.”;

                        10.

                        dodaje se sljedeća točka 7.2.2.4.:

                                    „7.2.2.4.

                                       Pravila za proširenje područja uporabe za postojeće jedinice koje imaju odobrenje u skladu s Direktivom 2008/57/EZ ili su puštene u promet prije 19. srpnja 2010.

                                                1.

                                                Ako se ovaj TSI ne poštuje u potpunosti, točka 2. odnosi se na jedinice koje ispunjavaju sljedeće uvjete kad traže proširenje područja uporabe u skladu s člankom 21. točkom 13. Direktive (EU) 2016/797:

                                                            1.

                                                            imaju odobrenje u skladu s Direktivom 2008/57/EZ ili su puštene u promet prije 19. srpnja 2010.;

                                                            2.

                                                            registrirane su pod oznakom „00” (valjana registracija) u nacionalnom registru vozila u skladu s Odlukom Komisije 2007/756/EZ (*1) ili u Europskom registru vozila u skladu s Provedbenom odlukom Komisije (EU) 2018/1614 (*2) i održavaju se u sigurnom stanju prometovanja u skladu s Provedbenom uredbom Komisije (EU) 2019/779 (*3).

                                          Sljedeće odredbe za proširenje područja uporabe primjenjuju se u kombinaciji s novim odobrenjem kako je definirano u članku 14. stavku 3. točki (a) Uredbe (EU) 2018/545.

                                                2.

                                                Odobrenje za prošireno područje uporabe jedinica iz točke 1. temelji se na postojećem odobrenju ako postoji, tehničkoj kompatibilnosti jedinice s mrežom u skladu s člankom 21. stavkom 3. točkom (d) Direktive (EU) 2016/797 i sukladnosti s osnovnim značajkama konstrukcije iz tablice 11.a ovog TSI-ja, uzimajući u obzir sva ograničenja.

                                          Podnositelj zahtjeva dostavlja EZ izjavu o provjeri i tehničku dokumentaciju kojom dokazuje sukladnost sa zahtjevima iz ovog TSI-ja ili s odredbama s istovrsnim učinkom za svaki osnovni parametar iz stupca 1. tablice 11.a ovog TSI-ja, na jedan od ili više sljedećih načina:

                                                (a)

                                                sukladnost sa zahtjevima ovog TSI-ja kako je prethodno navedeno;

                                                (b)

                                                sukladnost s odgovarajućim zahtjevima utvrđenima u prethodnom TSI-ju kako je prethodno navedeno;

                                                (c)

                                                sukladnost s alternativnim specifikacijama za koje se smatra da imaju istovrsni učinak kao i relevantni zahtjevi utvrđeni u ovom TSI-ju kako je prethodno navedeno;

                                                (d)

                                                dokaz da su zahtjevi za tehničku kompatibilnost s mrežom proširenog područja uporabe istovrsni zahtjevima za tehničku kompatibilnost s mrežom za koju je jedinica već dobila odobrenje ili na kojoj prometuje. Te dokaze dostavlja podnositelj zahtjeva i oni se mogu temeljiti na informacijama iz registra željezničke infrastrukture (RINF).

                                                            3.

                                                            Podnositelj zahtjeva mora obrazložiti i dokumentirati istovrsnost učinka alternativnih specifikacija u odnosu na zahtjeve ovog TSI-ja (točka 2. podtočka (c)) i istovrsnost zahtjeva za tehničku kompatibilnost s mrežom (točka 2. podtočka (d)) tako što će primijeniti postupak upravljanja rizikom utvrđen u Prilogu I. Uredbi (EU) br. 402/2013. Podnositelj zahtjeva dostavlja pozitivnu ocjenu tijela za procjenu (CSM RA).

                                                            4.

                                                            Osim zahtjeva iz točke 2. i ako je to potrebno podnositelj zahtjeva dostavlja EZ izjavu o provjeri i tehničku dokumentaciju kojom dokazuje usklađenost sa sljedećim:

                                                                        (a)

                                                                        posebnim slučajevima koji se odnose na bilo koji dio proširenog područja uporabe u ovom TSI-ju, TSI-ju za buku (Uredba (EU) br. 1304/2014) i TSI-ju za prometno-upravljački i signalno-sigurnosni podsustav (Uredba (EU) 2016/919);

                                                                        (b)

                                                                        nacionalnim pravilima iz članka 13. stavka 2. točaka (a), (c) i (d) Direktive (EU) 2016/797 kako su priopćena u skladu s člankom 14. te direktive.

                                                            5.

                                                            Tijelo za izdavanje odobrenja na internetskim stranicama Agencije objavljuje pojedinosti o alternativnim specifikacijama iz točke 2. podtočke (c) i zahtjevima za tehničku kompatibilnost s mrežom iz točke 2. podtočke (d) na temelju kojih je izdalo odobrenje za prošireno područje uporabe.

                                                            6.

                                                            Ako odobreno vozilo nije moralo primjenjivati TSI-jeve ili njihove dijelove u skladu s člankom 9. Direktive 2008/57/EZ, podnositelj zahtjeva traži odstupanje u državama članicama za prošireno područje uporabe u skladu s člankom 7. Direktive (EU) 2016/797.”

                                                            7.

                                                            U skladu s člankom 54. stavkom 2. Direktive (EU) 2016/797 teretni vagoni koji se upotrebljavaju na temelju sporazuma Regolamento Internazionale Veicoli (RIV) smatraju se odobrenima u skladu s uvjetima prema kojima su upotrebljavani, uključujući područje uporabe u kojem prometuju. Nakon promjene koja zahtijeva novo odobrenje za stavljanje na tržište u skladu s člankom 21. stavkom 12. Direktive (EU) 2016/797, teretni vagoni prihvaćeni na temelju posljednjeg sporazuma RIV zadržavaju područje uporabe na kojem su prometovali bez daljnjih provjera nepromijenjenih dijelova.

                           (*1)  Odluka Komisije 2007/756/EZ od 9. studenoga 2007. o donošenju zajedničke specifikacije nacionalnog registra vozila u skladu s člankom 14. stavcima 4. i 5. direktiva 96/48/EZ i 2001/16/EZ (SL L 305, 23.11.2007., str. 30.)."

                           (*2)  Provedbena odluka Komisije (EU) 2018/1614 оd 25. listopada 2018. o utvrđivanju specifikacija za registre vozila iz članka 47. Direktive (EU) 2016/797 Europskog parlamenta i Vijeća te o izmjeni i stavljanju izvan snage Odluke Komisije 2007/756/EZ (SL L 268, 26.10.2018., str. 53.)."

                           (*3)  Provedbena uredba Komisije (EU) 2019/779 оd 16. svibnja 2019. o utvrđivanju detaljnih odredbi o sustavu izdavanja ovlaštenja subjektima nadležnima za održavanje vozila na temelju Direktive (EU) 2016/798 Europskog parlamenta i Vijeća te o stavljanju izvan snage Uredbe Komisije (EU) br. 445/2011 (SL L 139 I, 27.5.2019., str. 360.).”;"

                        11.

                        u točki 7.3.2.1. prva rečenica zamjenjuje se sljedećim:
                        „Jedinice koje prometuju između države članice i treće zemlje na mreži širine kolosijeka 1 520 mm: poseban slučaj Finske, Poljske, Slovačke i Švedske.”;

                        12.

                        u točki 7.3.2.2. podtočki (a) posljednji odlomak zamjenjuje se sljedećim:
                        „Jedinice koje se uzajamno priznaju u skladu s točkom 7.1.2. i jedinice opremljene opremom za nadzor stanja osovinskih ležajeva na vozilu izuzete su od ovog posebnog slučaja. Izuzeće jedinica u skladu s točkom 7.1.2. nije primjenjivo kad se primjenjuju druge metode ocjenjivanja sukladnosti u skladu s točkom 6.1.2.4.a.”;

                        13.

                        u točki 7.3.2.5. naslov se zamjenjuje sljedećim:

                                    „7.3.2.5.

                                       Svojstva osovinskih sklopova, kotača i osovina (točke 4.2.3.6.2. i 4.2.3.6.3.)

                                    Poseban slučaj Ujedinjene Kraljevine za Veliku Britaniju”;

                        14.

                        točka 7.6.1. „Pravila za proširenje područja uporabe postojećih željezničkih vozila koje nije obuhvaćeno EZ izjavom o provjeri” zamjenjuje se sljedećim:

                                    „7.6.1.

                                       Pravila za provedbu

                                    Komisija je 24. siječnja 2020. Agenciji Europske unije za željeznice podnijela zahtjev za pripremu paketa revizije TSI-ja koji se odnosi na digitalni željeznički i zeleni teretni promet (revizija 2022.).
                                    U skladu s Delegiranom odlukom Komisije (EU) 2017/1474 paket revizije TSI-ja koji se odnosi na digitalni željeznički i zeleni teretni promet mora uključivati odredbe kojima se strategija za primjenu TSI-jeva preispituje i po mogućnosti pojednostavnjuje tako da se postupno, ali pravodobno smanje razlike u odnosu na ciljni sustav te istodobno osiguraju predvidivost i pravna sigurnost potrebne u sektoru. Te odredbe obuhvaćaju buduća prijelazna razdoblja i pitanje razdoblja valjanosti potvrda za sastavne dijelove interoperabilnosti i podsustave.
                                    S istim ciljem da se postupno, ali pravodobno smanje razlike u odnosu na ciljni sustav te istodobno osiguraju predvidivost i pravna sigurnost potrebne u sektoru, moraju se razmotriti i odredbe kojima se pruža fleksibilnost u primjeni ažuriranih verzija normi, uključujući one uvedene u Prilogu I. (TSI iz 2019. za vagone) Provedbenoj uredbi Komisije (EU) 2019/776 (*4).

                           (*4)  Provedbena uredba Komisije (EU) 2019/776 оd 16. svibnja 2019. o izmjeni uredaba Komisije (EU) br. 321/2013, (EU) br. 1299/2014, (EU) br. 1301/2014, (EU) br. 1302/2014, (EU) br. 1303/2014 i (EU) 2016/919 te Provedbene odluke Komisije 2011/665/EU u pogledu usklađivanja s Direktivom (EU) 2016/797 Europskog parlamenta i Vijeća i provedbe posebnih ciljeva utvrđenih u Delegiranoj odluci Komisije (EU) 2017/1474 (SL L 139 I, 27.5.2019., str. 108.).”;"

                        15.

                        na kraju Dodatka C „Dodatni neobvezni uvjeti” dodaje se sljedeća točka:

                                    „C. 20.

                                       Dinamičko ponašanje tijekom vožnje:

                                    Kombinacija najveće radne brzine i najvećeg dopuštenog manjka nadvišenja prikazana je u tablici H.1. norme EN 14363:2016.
                                    Za jedinice opremljene odobrenom voznom opremom, kako je opisano u poglavlju 6. norme EN 16235:2013, pretpostavlja se da su u skladu s ovim zahtjevom.”

               (*1)  Odluka Komisije 2007/756/EZ od 9. studenoga 2007. o donošenju zajedničke specifikacije nacionalnog registra vozila u skladu s člankom 14. stavcima 4. i 5. direktiva 96/48/EZ i 2001/16/EZ (SL L 305, 23.11.2007., str. 30.).

               (*2)  Provedbena odluka Komisije (EU) 2018/1614 оd 25. listopada 2018. o utvrđivanju specifikacija za registre vozila iz članka 47. Direktive (EU) 2016/797 Europskog parlamenta i Vijeća te o izmjeni i stavljanju izvan snage Odluke Komisije 2007/756/EZ (SL L 268, 26.10.2018., str. 53.).

               (*3)  Provedbena uredba Komisije (EU) 2019/779 оd 16. svibnja 2019. o utvrđivanju detaljnih odredbi o sustavu izdavanja ovlaštenja subjektima nadležnima za održavanje vozila na temelju Direktive (EU) 2016/798 Europskog parlamenta i Vijeća te o stavljanju izvan snage Uredbe Komisije (EU) br. 445/2011 (SL L 139 I, 27.5.2019., str. 360.).”;

               (*4)  Provedbena uredba Komisije (EU) 2019/776 оd 16. svibnja 2019. o izmjeni uredaba Komisije (EU) br. 321/2013, (EU) br. 1299/2014, (EU) br. 1301/2014, (EU) br. 1302/2014, (EU) br. 1303/2014 i (EU) 2016/919 te Provedbene odluke Komisije 2011/665/EU u pogledu usklađivanja s Direktivom (EU) 2016/797 Europskog parlamenta i Vijeća i provedbe posebnih ciljeva utvrđenih u Delegiranoj odluci Komisije (EU) 2017/1474 (SL L 139 I, 27.5.2019., str. 108.).”;”

            PRILOG II.
            Prilog Uredbi (EU) br. 1302/2014 mijenja se kako slijedi:

                        1.

                        u točki 4.2.2.5. podtočki 5. tekst „indeksu 8, Tablici 1, odjeljka 5.” zamjenjuje se tekstom „indeksu 8, odjeljka 4. tablice 1.”;

                        2.

                        u točki 4.2.2.5. podtočki 6. tekst „indeksu br. 8, tablici 3. odjeljka 5.)” zamjenjuje se tekstom „indeksu 8, odjeljku 5. tablici 2.”;

                        3.

                        u točki 4.2.2.5. podtočka 7. zamjenjuje se sljedećim:

                                    „7.

                                    Ako se scenariji 1 i 2 primjenjuju na lokomotive opremljene automatskim krajnjim središnjim odbojnim kvačilom koje na kvačilu mogu postići vučnu silu veću od 300 kN kako je opisano u tablici 2. specifikacije koja se navodi u Dodatku J-1, indeksu 8, u okviru područja primjene ovog TSI-ja „brzina sudara” i „drugi sudionik sudara” znače:

                                                —

                                                20 km/h, a ne 36 km/h za scenarije 1 i 2; i

                                                —

                                                referentni teretni vagon opisan u Dodatku D, a ne referentni teretni vagon opisan u Prilogu C.1 specifikacije na koju se upućuje u Dodatku J-1, indeksu 8 za scenarij 2.

                           Napomena: takva velika vučna sposobnost potrebna je za teretne lokomotive.”;

                        4.

                        u točki 6.2.3.7. na kraju podtočke 7. dodaje se sljedeća rečenica:
                        „Provjerom koju provede prijavljeno tijelo mora se osigurati dosljednost između metodologije alternativnih normi, pretpostavki podnositelja zahtjeva, predviđenog tehničkog rješenja i predviđenog područja uporabe.”;

                        5.

                        u točki 7.1.2.2. podtočka 11. zamjenjuje se sljedećim:

                                    „11.

                                    Kako bi se izdala EZ potvrda o pregledu tipa ili pregledu projekta, prijavljeno tijelo koje je odabrao subjekt koji upravlja promjenom može se pozvati na:

                                                —

                                                izvornu EZ potvrdu o pregledu tipa ili pregledu projekta za sastavne dijelove konstrukcije koji nisu izmijenjeni ili one koji su izmijenjeni ali ne utječu na sukladnost podsustava, dok je ona još valjana (tijekom 7 godina razdoblja faze B),

                                                —

                                                dopunsku EZ potvrdu o pregledu tipa ili pregledu projekta (kojom se izmjenjuje izvorna potvrda) za izmijenjene dijelove konstrukcije koji utječu na sukladnost podsustava s posljednjom revizijom ovog TSI-ja koja je u tom trenutku na snazi.

                              Razdoblje valjanosti EZ potvrde o pregledu tipa ili pregledu projekta za izmijenjeni tip, varijantu tipa ili izvedbu tipa ograničava se na 7 godina od datuma izdavanja, s tim da ne prijeđe više od 14 godina od datuma na koji je podnositelj zahtjeva imenovao prijavljeno tijelo za prvotni tip željezničkog vozila (početak faze A izvorne EZ potvrde o pregledu tipa ili pregledu projekta).”;

                        6.

                        u točki 7.1.3.1. podtočka 4. zamjenjuje se sljedećim:

                                    „4.

                                    Osnova u TSI-ju za ocjenjivanja tipa definirana je za razdoblje faze A u trajanju od najviše sedam godina. Ne dovodeći u pitanje točke od 7.1.1.4. do 7.1.1.8., tijekom razdoblja faze A ne smije se mijenjati osnova za EZ provjeru koju koristi prijavljeno tijelo.”;

                        7.

                        dodaje se sljedeća točka 7.1.4.:

                                    „7.1.4.

                                       Pravila za proširenje područja uporabe za postojeća željeznička vozila koja imaju odobrenje u skladu s Direktivom 2008/57/EZ ili su puštena u promet prije 19. srpnja 2010.

                                                1.

                                                Ako se ovaj TSI ne poštuje u potpunosti, točka 2. odnosi se na željeznička vozila koja ispunjavaju sljedeće uvjete kad traže proširenje područja uporabe u skladu s člankom 21. točkom 13. Direktive (EU) 2016/797:

                                                            (a)

                                                            imaju odobrenje u skladu s Direktivom 2008/57/EZ ili su puštena u promet prije 19. srpnja 2010.;

                                                            (b)

                                                            registrirana su pod oznakom „00” (valjana registracija) u nacionalnom registru vozila u skladu s Odlukom Komisije 2007/756/EZ (*1) ili u Europskom registru vozila u skladu s Provedbenom odlukom Komisije (EU) 2018/1614 (*2) i održavaju se u sigurnom stanju prometovanja u skladu s Provedbenom uredbom Komisije (EU) 2019/779 (*3).

                                          Sljedeće odredbe za proširenje područja uporabe primjenjuju se u kombinaciji s novim odobrenjem kako je definirano u članku 14. stavku 3. točki (a) Uredbe (EU) 2018/545.

                                                2.

                                                Odobrenje za prošireno područje uporabe željezničkih vozila iz točke 1. temelji se na postojećem odobrenju ako postoji, tehničkoj kompatibilnosti željezničkih vozila s mrežom u skladu s člankom 21. stavkom 3. točkom (d) Direktive (EU) 2016/797 i sukladnosti s osnovnim značajkama konstrukcije iz tablica 17.a i 17.b ovog TSI-ja, uzimajući u obzir sva ograničenja.

                                          Podnositelj zahtjeva dostavlja EZ izjavu o provjeri i tehničku dokumentaciju kojom dokazuje sukladnost sa zahtjevima iz ovog TSI-ja ili s odredbama s istovrsnim učinkom za svaki osnovni parametar iz stupca 1. tablica 17.a i 17.b i sa sljedećim točkama ovog TSI-ja:

                                                —

                                                4.2.4.2.2., 4.2.5.5.8., 4.2.5.5.9., 4.2.6.2.3., 4.2.6.2.4., 4.2.6.2.5., 4.2.8.2.7., 4.2.8.2.9.8. (kad se vožnjom kroz blokove za fazno i sustavno razdvajanje upravlja automatski), 4.2.9.3.1., 4.2.9.6., 4.2.12. i 4.2.12.6.,

                                                —

                                                4.2.5.3. u Italiji,

                                                —

                                                4.2.5.3.5. i 4.2.9.2.1. u Njemačkoj

                                          na jedan od ili više sljedećih načina:

                                                (a)

                                                sukladnost sa zahtjevima utvrđenima u ovom TSI-ju kako je prethodno navedeno;

                                                (b)

                                                sukladnost s odgovarajućim zahtjevima utvrđenima u prethodnom TSI-ju kako je prethodno navedeno;

                                                (c)

                                                sukladnost s alternativnim specifikacijama za koje se smatra da imaju istovrsni učinak kao i relevantni zahtjevi utvrđeni u ovom TSI-ju kako je prethodno navedeno;

                                                (d)

                                                dokaz da su zahtjevi za tehničku kompatibilnost s mrežom proširenog područja uporabe istovrsni zahtjevima za tehničku kompatibilnost s mrežom za koju je željezničko vozilo već dobilo odobrenje ili na kojoj prometuje. Te dokaze dostavlja podnositelj zahtjeva i oni se mogu temeljiti na informacijama iz registra željezničke infrastrukture (RINF).

                                                3.

                                                Podnositelj zahtjeva mora obrazložiti i dokumentirati istovrsnost učinka alternativnih specifikacija u odnosu na zahtjeve ovog TSI-ja (točka 2. podtočka (c)) i istovrsnost zahtjeva za tehničku kompatibilnost s mrežom (točka 2. podtočka (d)) tako što će primijeniti postupak upravljanja rizikom utvrđen u Prilogu I. Uredbi (EU) br. 402/2013. Obrazloženje mora ocijeniti i potvrditi tijelo za procjenu (CSM RA).

                                                4.

                                                Osim zahtjeva iz točke 2. i ako je to potrebno podnositelj zahtjeva dostavlja EZ izjavu o provjeri i tehničku dokumentaciju kojom dokazuje usklađenost sa sljedećim:

                                                            (a)

                                                            posebnim slučajevima koji se odnose na bilo koji dio proširenog područja uporabe u ovom TSI-ju, TSI-ju za buku (Uredba (EU) br. 1304/2014), TSI-ju za osobe smanjene pokretljivosti (Uredba (EU) br. 1300/2014) i TSI-ju za prometno-upravljački i signalno-sigurnosni podsustav (Uredba (EU) 2016/919);

                                                            (b)

                                                            nacionalnim pravilima iz članka 13. stavka 2. točaka (a), (c) i (d) Direktive (EU) 2016/797 kako su priopćena u skladu s člankom 14. te direktive.

                                                5.

                                                Tijelo za izdavanje odobrenja na internetskim stranicama Agencije objavljuje pojedinosti o alternativnim specifikacijama iz točke 2. podtočke (c) i zahtjevima za tehničku kompatibilnost s mrežom iz točke 2. podtočke (d) na temelju kojih je izdalo odobrenje za prošireno područje uporabe.

                                                6.

                                                Ako odobreno vozilo nije moralo primjenjivati TSI-jeve ili njihove dijelove u skladu s člankom 9. Direktive 2008/57/EZ, podnositelj zahtjeva traži odstupanje u državama članicama za prošireno područje uporabe u skladu s člankom 7. Direktive (EU) 2016/797.

                                                7.

                                                U skladu s člankom 54. stavkom 2. Direktive (EU) 2016/797 putnički vagoni koji se upotrebljavaju na temelju sporazuma Regolamento Internazionale Carrozze (RIC) smatraju se odobrenima u skladu s uvjetima prema kojima su upotrebljavani, uključujući područje uporabe u kojem prometuju. Nakon promjene koja zahtijeva novo odobrenje za stavljanje na tržište u skladu s člankom 21. stavkom 12. Direktive (EU) 2016/797, putnički vagoni prihvaćeni na temelju posljednjeg sporazuma RIC zadržavaju područje uporabe na kojem su prometovali bez daljnjih provjera nepromijenjenih dijelova.

                           (*1)  Odluka Komisije 2007/756/EZ od 9. studenoga 2007. o donošenju zajedničke specifikacije nacionalnog registra vozila u skladu s člankom 14. stavcima 4. i 5. direktiva 96/48/EZ i 2001/16/EZ (SL L 305, 23.11.2007., str. 30.)."

                           (*2)  Provedbena odluka Komisije (EU) 2018/1614 оd 25. listopada 2018. o utvrđivanju specifikacija za registre vozila iz članka 47. Direktive (EU) 2016/797 Europskog parlamenta i Vijeća te o izmjeni i stavljanju izvan snage Odluke Komisije 2007/756/EZ (SL L 268, 26.10.2018., str. 53.)."

                           (*3)  Provedbena uredba Komisije (EU) 2019/779 оd 16. svibnja 2019. o utvrđivanju detaljnih odredbi o sustavu izdavanja ovlaštenja subjektima nadležnima za održavanje vozila na temelju Direktive (EU) 2016/798 Europskog parlamenta i Vijeća te o stavljanju izvan snage Uredbe Komisije (EU) br. 445/2011 (SL L 139 I, 27.5.2019., str. 360.).”;"

                        8.

                        točka 7.5.2.3. „Pravila za proširenje područja uporabe postojećih željezničkih vozila koje nije obuhvaćeno EZ izjavom o provjeri” zamjenjuje se sljedećim:

                                    „7.5.2.3.

                                       Pravila za provedbu

                                    Komisija je 24. siječnja 2020. Agenciji Europske unije za željeznice podnijela zahtjev za pripremu paketa revizije TSI-ja koji se odnosi na digitalni željeznički i zeleni teretni promet (revizija 2022.).
                                    U skladu s Delegiranom odlukom Komisije (EU) 2017/1474 paket revizije TSI-ja koji se odnosi na digitalni željeznički i zeleni teretni promet mora uključivati odredbe kojima se strategija za primjenu TSI-jeva preispituje i po mogućnosti pojednostavnjuje tako da se postupno, ali pravodobno smanje razlike u odnosu na ciljni sustav te istodobno osiguraju predvidivost i pravna sigurnost potrebne u sektoru. Te odredbe obuhvaćaju buduća prijelazna razdoblja i pitanje razdoblja valjanosti potvrda za sastavne dijelove interoperabilnosti i podsustave.
                                    S istim ciljem da se postupno, ali pravodobno smanje razlike u odnosu na ciljni sustav te istodobno osiguraju predvidivost i pravna sigurnost potrebne u sektoru, moraju se razmotriti i odredbe kojima se pruža fleksibilnost u primjeni ažuriranih verzija normi, uključujući one uvedene u Prilogu IV. (TSI iz 2019. za lokomotive i putnička željeznička vozila) Provedbenoj uredbi Komisije (EU) 2019/776 (*4).

                           (*4)  Provedbena uredba Komisije (EU) 2019/776 оd 16. svibnja 2019. o izmjeni uredaba Komisije (EU) br. 321/2013, (EU) br. 1299/2014, (EU) br. 1301/2014, (EU) br. 1302/2014, (EU) br. 1303/2014 i (EU) 2016/919 te Provedbene odluke Komisije 2011/665/EU u pogledu usklađivanja s Direktivom (EU) 2016/797 Europskog parlamenta i Vijeća i provedbe posebnih ciljeva utvrđenih u Delegiranoj odluci Komisije (EU) 2017/1474 (SL L 139 I, 27.5.2019., str. 108.)”;"

                        9.

                        Dodatak D. zamjenjuje se sljedećim:

                              „„Dodatak D

                              Referentni vagon za lokomotive opremljene automatskim krajnjim središnjim odbojnim kvačilom koje na kvačilu mogu postići vučnu silu veću od 300 kN
                              Za sudare jedinice vlaka i teretnog vagona opremljenih teretnim kvačilima, teretni vagon predstavljen je masom od 80 t koja ima samo jedan stupanj slobode u translacijskom smjeru x. Geometrija sučelja vagona prikazana je na slici D.1. Pretpostavlja se da je geometrija stražnjeg zida i glave kvačila kruta. Vagon mora biti opremljen središnjim kvačilom s hodom od 110 mm i karakteristikom pomaka i sile prikazanim na slici D.2. Ukupni je kapacitet apsorpcije energije kvačila vagona 77 kJ.
                              Geometrija glave kvačila i visina iznad vrha tračnice moraju biti jednake onima u jedinici udarnog vlaka. Uzdužna udaljenost ravnine kvačila do stražnjeg zida vagona mora biti 645 mm. Radi pojednostavnjenja dopušteno je modelirati glave kvačila prema geometriji i visini na slici D.1.
                              Dimenzije su u milimetrima.

                        10.

                        u Dodatku J-1 indeks 8 tablice zamjenjuje se sljedećim:

                                    „8.

                                    Pasivna sigurnost – općenito

                                    4.2.2.5.

                                    EN 15227:2008+A1:2010

                                    mjerodavna odr. (1)
                                    osim Priloga A

                                    Pasivna sigurnost – kategorizacija

                                    4-tablica 1.

                                    Pasivna sigurnost – scenariji

                                    5-tablica 2, 6.

                                    Pasivna sigurnost – čistač tračnica

                                    6.5.”

                        11.

                        u Dodatku J-1 indeks 10 tablice zamjenjuje se sljedećim:

                                    „10.

                                    Podizanje i podizanje dizalicom – označavanje

                                    4.2.2.6.

                                    EN 15877-2:2013

                                    4.5.19.”

                        12.

                        u Dodatku J-1 indeks 36 tablice zamjenjuje se sljedećim:

                                    „36.

                                    Okolišni uvjeti – čistač tračnica

                                    4.2.6.1.2.

                                    EN 15227:2008
                                    +A1:2010

                                    mjerodavna odr. (1)”

                        13.

                        u Dodatku J-2 briše se indeks 2 tablice.

               (*1)  Odluka Komisije 2007/756/EZ od 9. studenoga 2007. o donošenju zajedničke specifikacije nacionalnog registra vozila u skladu s člankom 14. stavcima 4. i 5. direktiva 96/48/EZ i 2001/16/EZ (SL L 305, 23.11.2007., str. 30.).

               (*2)  Provedbena odluka Komisije (EU) 2018/1614 оd 25. listopada 2018. o utvrđivanju specifikacija za registre vozila iz članka 47. Direktive (EU) 2016/797 Europskog parlamenta i Vijeća te o izmjeni i stavljanju izvan snage Odluke Komisije 2007/756/EZ (SL L 268, 26.10.2018., str. 53.).

               (*3)  Provedbena uredba Komisije (EU) 2019/779 оd 16. svibnja 2019. o utvrđivanju detaljnih odredbi o sustavu izdavanja ovlaštenja subjektima nadležnima za održavanje vozila na temelju Direktive (EU) 2016/798 Europskog parlamenta i Vijeća te o stavljanju izvan snage Uredbe Komisije (EU) br. 445/2011 (SL L 139 I, 27.5.2019., str. 360.).”;

               (*4)  Provedbena uredba Komisije (EU) 2019/776 оd 16. svibnja 2019. o izmjeni uredaba Komisije (EU) br. 321/2013, (EU) br. 1299/2014, (EU) br. 1301/2014, (EU) br. 1302/2014, (EU) br. 1303/2014 i (EU) 2016/919 te Provedbene odluke Komisije 2011/665/EU u pogledu usklađivanja s Direktivom (EU) 2016/797 Europskog parlamenta i Vijeća i provedbe posebnih ciljeva utvrđenih u Delegiranoj odluci Komisije (EU) 2017/1474 (SL L 139 I, 27.5.2019., str. 108.)”;”

            PRILOG III.
            U Prilogu Uredbi (EU) 2016/919 dodaje se sljedeća točka 7.4.2.4.:

                        „7.4.2.4.

                           Pravila za proširenje područja uporabe za postojeće vozilo

                        Pri podnošenju zahtjeva za proširenje područja uporabe na postojeća vozila u prometu koja su registrirana u nacionalnom registru vozila u skladu s Odlukom Komisije 2007/756/EZ (*1) ili u Europskom registru vozila u skladu s Provedbenom odlukom Komisije (EU) 2018/1614 (*2) primjenjuju se sljedeća pravila:

                                    1.

                                    vozila moraju biti u skladu s odgovarajućim posebnim odredbama primjenjivima u posebnim slučajevima iz točke 7.6. ovog Priloga i relevantnim nacionalnim pravilima iz članka 13. stavka 2. točaka (a), (c) i (d) Direktive (EU) 2016/797 priopćenima u skladu s člankom 14. te direktive. Osim toga, u slučaju djelomičnog ispunjavanja zahtjevâ ovog TSI-ja primjenjuju se odredbe iz točke 6.1.1.3. podtočke 3.;

                                    2.

                                    vozila koja su već opremljena ETCS-om ili GSM-R-om ne treba modernizirati, osim ako je to potrebno radi tehničke kompatibilnosti;

                                    3.

                                    vozila koja još nisu opremljena ETCS-om moraju ugraditi ETCS i biti u skladu sa skupom specifikacija br. 2 ili 3 iz tablica A.2.2. i A.2.3. Priloga A. Osim ako je to potrebno radi tehničke kompatibilnosti, zahtjev opremljenosti ETCS-om ne primjenjuje se na sljedeće:

                                                (a)

                                                vozila koja nisu posebno projektirana za prometovanje na prugama velikih brzina (*3) ako su dobila odobrenje prije 1. siječnja 2015.;

                                                (b)

                                                vozila koja nisu posebno projektirana za prometovanje na prugama velikih brzina, a koja imaju odobrenje od 1. siječnja 2015., u bilo kojoj od sljedećih situacija:

                                                            i.

                                                            ako su namijenjena isključivo za prometovanje u jednoj državi članici izvan koridora navedenih u Prilogu I. Provedbenoj uredbi (EU) 2017/6 i izvan pruga kojima se osigurava povezanost s glavnim europskim lukama, ranžirnim kolodvorima, robnim terminalima i područjima robnog prometa kako su navedeni u Prilogu II. Uredbi (EU) br. 1315/2013;

                                                            ii.

                                                            ako su namijenjena za prekograničnu uslugu izvan transeuropske prometne mreže, tj. uslugu do prvog kolodvora u susjednoj zemlji ili do prvog kolodvora na kojem postoje daljnje veze u susjednu zemlju korištenjem samo pruga koje su izvan transeuropske prometne mreže;

                                                (c)

                                                vozila u državama članicama koje primjenjuju točku 7.4.3. podtočku 2. u kojima je područje uporabe nakon proširenja područja uporabe isključivo unutar iste države članice, osim kad područje uporabe nakon proširenja područja uporabe uključuje više od 150 km dionice opremljene ETCS-om u trenutku proširenja područja uporabe ili će se opremiti ETCS-om u roku od pet godina nakon proširenja područja uporabe tih vozila;

                                                (d)

                                                mobilnu željezničku opremu za izgradnju infrastrukture ili održavanje;

                                                (e)

                                                manevarske lokomotive.

                                    4.

                                    Na vozila koja još nisu opremljena glasovnim radijem GSM-R ugrađuje se GSM-R uređaj u upravljačnici za glasovnu komunikaciju i ona moraju biti u skladu sa specifikacijama iz tablica A.2.1., A.2.2. i A.2.3. Priloga A ako je vozilo namijenjeno za uporabu na mreži, uključujući barem jednu točku opremljenu GSM-R-om, osim ako je postavljena na naslijeđeni sustav radijske komunikacije kompatibilan s razredom B koji je već ugrađen u vozilo.

                                    5.

                                    Na vozila koja još nisu opremljena GSM-R-om za ETCS podatke ugrađuje se GSM-R radio samo za prijenos ETCS podataka i ona moraju biti u skladu sa specifikacijama iz tablica A.2.1., A.2.2. i A.2.3. Priloga A ako se na vozilo mora ugraditi ETCS u skladu s točkom 3. i namijenjeno je prometovanju na mreži u proširenom području uporabe koje je opremljeno samo ETCS-om razine 2 ili 3.

                                    6.

                                    Ako odobreno vozilo nije moralo primjenjivati TSI-jeve ili njihove dijelove u skladu s člankom 9. Direktive 2008/57/EZ, podnositelj zahtjeva traži odstupanje u državama članicama za prošireno područje uporabe u skladu s člankom 7. Direktive (EU) 2016/797.

               (*1)  Odluka Komisije 2007/756/EZ od 9. studenoga 2007. o donošenju zajedničke specifikacije nacionalnog registra vozila u skladu s člankom 14. stavcima 4. i 5. direktiva 96/48/EZ i 2001/16/EZ (SL L 305, 23.11.2007., str. 30.).

               (*2)  Provedbena odluka Komisije (EU) 2018/1614 оd 25. listopada 2018. o utvrđivanju specifikacija za registre vozila iz članka 47. Direktive (EU) 2016/797 Europskog parlamenta i Vijeća te o izmjeni i stavljanju izvan snage Odluke Komisije 2007/756/EZ (SL L 268, 26.10.2018., str. 53.).

               (*3)  Kako je utvrđeno u Prilogu I. Direktive (EU) 2016/797.””


title: Provedbena uredba Komisije (EU) 2020/390 оd 10. ožujka 2020. o 312. izmjeni Uredbe Vijeća (EZ) br. 881/2002 o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom

text:
                  11.3.2020

                  HR

                  Službeni list Europske unije

                  L 74/20

         PROVEDBENA UREDBA KOMISIJE (EU) 2020/390
         оd 10. ožujka 2020.
         o 312. izmjeni Uredbe Vijeća (EZ) br. 881/2002 o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 881/2002 od 27. svibnja 2002. o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom (1), a posebno njezin članak 7. stavak 1. točku (a) i članak 7.a stavak 1.,
         budući da:

                     (1)

                     U Prilogu I. Uredbi (EZ) br. 881/2002 navode se osobe, skupine i subjekti na koje se odnosi zamrzavanje financijskih sredstava i gospodarskih izvora na temelju te uredbe.

                     (2)

                     Odbor za sankcije Vijeća sigurnosti Ujedinjenih naroda odlučio je 4. ožujka 2020. dodati tri unosa na popis osoba, skupina i subjekata na koje treba primjenjivati zamrzavanje financijskih sredstava i gospodarskih izvora.

                     (3)

                     Prilog I. Uredbi (EZ) br. 881/2002 trebalo bi stoga na odgovarajući način izmijeniti,

                     (4)

                     Kako bi se osigurala djelotvornost mjera predviđenih ovom Uredbom, ona bi trebala odmah stupiti na snagu,

               DONIJELA JE OVU UREDBU:

            Članak 1.
            Prilog I. Uredbi (EZ) br. 881/2002 mijenja se u skladu s Prilogom ovoj Uredbi.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 10. ožujka 2020.

                  Za Komisiju,

                  u ime predsjednice,

                  Glavni direktor

                  Glavna uprava za financijsku stabilnost, financijske usluge i uniju tržišta kapitala

            (1)  SL L 139, 29.5.2002., str. 9.

            PRILOG
            U Prilogu I. Uredbi (EZ) br. 881/2002 pod naslov „Pravne osobe, skupine i subjekti” dodaju se sljedeći unosi:

                        1.

                        „Jamaah Ansharut Daulah (alias: (a) Jemaah Anshorut Daulah; (b) Jamaah Ansharut Daulat. Druge informacije: osnovana je 2015. kao krovna skupina indonezijskih ekstremističkih skupina koje su iskazale odanost tadašnjem vođi ISIL-a Abu Bakru al-Bagdadiju. Povezana s Islamskom državom u Iraku i Levantu, navedenom na popisu kao Al-Qaida u Iraku (QDe.115). Datum uvrštenja na popis u skladu s člankom 7.e točkom (e): 4.3.2020.”

                        2.

                        „Islamska država u Iraku i Levantu – Libija (izvorno pismo: الدولة الإسلامية في العراق والشام – ليبيا) (alias: (a) Islamska država Iraka i Levanta u Libiji; (b) Wilayat Barqa; (c) Wilayat Fezzan; (d) Wilayat Tripolitania; (e) ilayat Tarablus; (f) Wilayat Al-Tarablus. Druge informacije: osnovana u studenome 2014. objavom Abu Bakra Al-Bagdadija, navedenog na popisu kao Ibrahim Awwad Ibrahim Ali Al-Badri Al-Samarrai (QDi.299). Povezana s Islamskom državom u Iraku i Levantu, navedenom na popisu kao Al-Qaida u Iraku (QDe.115). Datum uvrštenja na popis u skladu s člankom 7.e točkom (e): 4.3.2020.”

                        3.

                        „Islamska država u Iraku i Levantu – Jemen (izvorno pismo: الدولة الإسلامية في العراق والشام – اليمن) (alias: (a) Islamska država Iraka i Levanta u Jemenu; (b) Islamska država u Jemenu; (c) ISIL u Jemenu; (d) ISIS u Jemenu; (e) Wilayat al-Yemen, pokrajina Jemen. Druge informacije: osnovana u studenome 2014. kad je Abu Bakr Al-Bagdadi, naveden na popisu kao Ibrahim Awwad Ibrahim Ali Al-Badri Al-Samarrai (QDi.299), prihvatio iskaz odanosti. Povezana s Islamskom državom u Iraku i Levantu, navedenom na popisu kao Al-Qaida u Iraku (QDe.115). Datum uvrštenja na popis u skladu s člankom 7.e točkom (e): 4.3.2020.”


title: Provedbena uredba Komisije (EU) 2020/393 оd 11. ožujka 2020. o izmjeni Priloga I. Uredbi (EZ) br. 798/2008 u pogledu unosa za Rusiju na popisu trećih zemalja, državnih područja, zona ili kompartmenta iz kojih je dopušten uvoz u Uniju i provoz kroz nju određenih proizvoda od peradi u vezi s newcastleskom bolesti (Tekst značajan za EGP)

text:
                  12.3.2020

                  HR

                  Službeni list Europske unije

                  L 76/1

         PROVEDBENA UREDBA KOMISIJE (EU) 2020/393
         оd 11. ožujka 2020.
         o izmjeni Priloga I. Uredbi (EZ) br. 798/2008 u pogledu unosa za Rusiju na popisu trećih zemalja, državnih područja, zona ili kompartmenta iz kojih je dopušten uvoz u Uniju i provoz kroz nju određenih proizvoda od peradi u vezi s newcastleskom bolesti
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2002/99/EZ od 16. prosinca 2002. o utvrđivanju zdravstvenih pravila za životinje kojima se uređuje proizvodnja, prerada, stavljanje u promet i unošenje proizvoda životinjskog podrijetla namijenjenih prehrani ljudi (1), a posebno njezin članak 8. uvodnu rečenicu, članak 8. točku 1. prvi podstavak, članak 8. točku 4. i članak 9. stavak 4. točku (c),
         uzimajući u obzir Direktivu Vijeća 2009/158/EZ od 30. studenoga 2009. o uvjetima zdravlja životinja kojima se uređuje trgovina peradi i jajima za valenje unutar Zajednice i njihov uvoz iz trećih zemalja (2), a posebno njezin članak 23. stavak 1., članak 24. stavak 2. i članak 25. stavak 2.,
         budući da:

                     (1)

                     Uredbom Komisije (EZ) br. 798/2008 (3) utvrđuju se zahtjevi za veterinarsku certifikaciju za uvoz u Uniju i provoz kroz nju, uključujući skladištenje tijekom provoza, peradi i proizvoda od peradi („proizvodi”). Njome je predviđeno da se ti proizvodi mogu uvoziti u Uniju i kroz nju provoziti samo ako dolaze iz trećih zemalja, državnih područja, zona ili kompartmenta navedenih u stupcima 1. i 3. tablice iz dijela 1. Priloga I. toj uredbi.

                     (2)

                     Uredbom (EZ) br. 798/2008 utvrđeni su i uvjeti koji moraju biti ispunjeni da bi se treća zemlja, državno područje, zona ili kompartment smatrali slobodnima od visokopatogene influence ptica („HPAI”) i od newcastleske bolesti.

                     (3)

                     Rusija je u tablici u dijelu 1. Priloga I. Uredbi (EZ) br. 798/2008 navedena kao treća zemlja iz koje je odobren uvoz u Uniju i provoz kroz nju određenih proizvoda od peradi za njezino cjelokupno državno područje. Međutim, odobrenje Rusije za meso peradi namijenjeno prehrani ljudi i uvozu u Uniju ili provozu kroz nju suspendirano je od 17. studenoga 2016. jer su potvrđeni slučajevi izbijanja visokopatogene influence ptica podtipa H5N8 na gospodarstvima za uzgoj peradi na njezinu državnom području.

                     (4)

                     Rusija je 28. siječnja 2019. potvrdila prisutnost newcastleske bolesti na gospodarstvu za uzgoj peradi na svojem državnom području. Rusija je od tada potvrdila nekoliko slučajeva izbijanja newcastleske bolesti na gospodarstvima za uzgoj peradi na svojem državnom području.

                     (5)

                     Veterinarska tijela Rusije Komisiji su u kolovozu 2019. dostavila informacije o slučajevima izbijanja newcastleske bolesti na svojem državnom području od siječnja 2019.

                     (6)

                     S obzirom na potvrđene slučajeve izbijanja newcastleske bolesti, Rusija se ne može smatrati slobodnom od te bolesti te veterinarska tijela Rusije ne mogu izdavati certifikate za pošiljke mesa peradi namijenjenog prehrani ljudi i uvozu u Uniju ili provozu kroz nju.

                     (7)

                     Zbog jasnoće i pravne sigurnosti trebalo bi unos za Rusiju u tablici u dijelu 1. Priloga I. Uredbi (EZ) br. 798/2008 izmijeniti kako bi se uzela u obzir epidemiološka situacija u toj trećoj zemlji i naveo zaključni datum od kojeg se ta treća zemlja ne može smatrati slobodnom od newcastleske bolesti.

                     (8)

                     Prilog I. Uredbi (EZ) br. 798/2008 trebalo bi stoga na odgovarajući način izmijeniti.

                     (9)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Dio 1. Priloga I. Uredbi (EZ) br. 798/2008 mijenja se u skladu s Prilogom ovoj Uredbi.

            Članak 2.
            Ova Uredba stupa na snagu trećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 11. ožujka 2020.

                  Za Komisiju

                  Predsjednica

               Ursula VON DER LEYEN

            (1)  SL L 18, 23.1.2003., str. 11.

            (2)  SL L 343, 22.12.2009., str. 74.

            (3)  Uredba Komisije (EZ) br. 798/2008 od 8. kolovoza 2008. o utvrđivanju popisa trećih zemalja, državnih područja, zona ili kompartmenta iz kojih je dozvoljen uvoz i provoz peradi i proizvoda od peradi kroz Zajednicu te o zahtjevima veterinarskog certificiranja (SL L 226, 23.8.2008., str. 1.).

            PRILOG
            U dijelu 1. Priloga I. Uredbi (EZ) br. 798/2008 unos za Rusiju zamjenjuje se sljedećim:

                           Oznaka ISO i ime treće zemlje ili državnog područja

                           Oznaka treće zemlje, državnog područja, zone ili kompartmenta

                           Opis treće zemlje, državnog područja, zone ili kompartmenta

                           Veterinarski certifikat

                           Posebni uvjeti

                           Posebni uvjeti

                           Status nadzora influence ptica

                           Status cijepljenja protiv influence ptica

                           Status kontrole salmonele(6)

                           Obrasci

                           Dodatna jamstva

                           Zaključni datum(1)

                           Početni datum(2)

                           1.

                           2.

                           3.

                           4.

                           5.

                           6.

                           6.A

                           6.B

                           7.

                           8.

                           9.

                           „RU – Rusija

                           RU-0

                           Cijela zemlja

                           EP, E

                           S4”

                           POU

                           P2

                           17.11.2016.

                           P3

                           28.1.2019.


title: Provedbena uredba Komisije (EU) 2020/624 оd 30. travnja 2020. o upisu naziva u registar zaštićenih oznaka izvornosti i zaštićenih oznaka zemljopisnog podrijetla (Cappero delle Isole Eolie (ZOI))

text:
                  7.5.2020

                  HR

                  Službeni list Europske unije

                  L 144/12

         PROVEDBENA UREDBA KOMISIJE (EU) 2020/624
         оd 30. travnja 2020.
         o upisu naziva u registar zaštićenih oznaka izvornosti i zaštićenih oznaka zemljopisnog podrijetla (Cappero delle Isole Eolie (ZOI))
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
         budući da:

                     (1)

                     U skladu s člankom 50. stavkom 2. točkom (a) Uredbe (EU) br. 1151/2012, zahtjev Italije za upis naziva „Cappero delle Isole Eolie” u registar objavljen je u Službenom listu Europske unije (2).

                     (2)

                     Komisija je zaprimila prigovor, zajedno s obrazloženom izjavom, koje su na temelju članka 51. stavaka 1. i 2. Uredbe (EU) br. 1151/2012 podnijele općine Malfa, Leni i Santa Maria Salina i utvrdila je da nije prihvatljiv. U skladu s člankom 49. stavkom 3. prvim podstavkom i u vezi s člankom 51. Uredbe (EU) br. 1151/2012 fizičke ili pravne osobe s legitimnim interesom koje imaju sjedište ili boravište u državi članici u kojoj je zahtjev podnesen mogu podnijeti prigovor samo u okviru postupka nacionalnog prigovora.

                     (3)

                     Naziv „Cappero delle Isole Eolie” potrebno je stoga upisati u registar,

               DONIJELA JE OVU UREDBU:

            Članak 1.
            Naziv „Cappero delle Isole Eolie” (ZOI) upisuje se u registar.
            Naziv iz prvog stavka odnosi se na proizvod iz razreda 1.6. Voće, povrće i žitarice, u prirodnom stanju ili prerađeni iz Priloga XI. Provedbenoj uredbi Komisije (EU) br. 668/2014 (3).

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 30. travnja 2020.

                  Za Komisiju,

                  u ime predsjednice,

               Janusz WOJCIECHOWSKI

                  Član Komisije

            (1)  SL L 343, 14.12.2012., str. 1.

            (2)  SL C 402, 28.11.2019., str. 26.

            (3)  Provedbena uredba Komisije (EU) br. 668/2014 od 13. lipnja 2014. o utvrđivanju pravila za primjenu Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode (SL L 179, 19.6.2014., str. 36.).